ΚΑΝΟΝΙΣΜΟΣ (ΕΟΚ) αριθ. 2258/92 ΤΗΣ ΕΠΙΤΡΟΠΗΣ της 31ης Ιουλίου 1992 σχετικά με τις λεπτομέρειες εφαρμογής του ειδικού καθεστώτος για τον εφοδιασμό των Καναρίων Νήσων με ορισμένα φυτικά έλαια και σχετικά με την κατάρτιση των προβλέψεων εφοδιασμού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1601/92 του Συμβουλίου για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων (1), και ιδίως το άρθρο 3 παράγραφος 4,

Εκτιμώντας:

ότι, σε εφαρμογή του άρθρου 2 του κανονισμού (ΕΟΚ) αριθ. 1601/92, πρέπει να καθοριστούν, για ορισμένα φυτικά έλαια και για την περίοδο εμπορίας 1992/93, οι ποσότητες φυτικών ελαίων του ειδικού εφοδιασμού που επωφελούνται απαλλαγής των δασμών κατά την άμεση εισαγωγή από τρίτες χώρες ή της ενίσχυσης για τις αποστολές στις λοιπές χώρες της Κοινότητας-

ότι πρέπει να καθοριστούν τα ποσά των προαναφερθεισών ενισχύσεων για τον εφοδιασμό του αρχιπελάγους- ότι οι ενισχύσεις αυτές πρέπει να καθοριστούν λαμβανομένου υπόψη κυρίως του κόστους εφοδιασμού από την παγκόσμια αγορά και των συνθηκών που προκύπτουν από τη γεωγραφική θέση του αρχιπελάγους-

ότι οι κοινές λεπτομέρειες εφαρμογής του καθεστώτος εφοδιασμού των Καναρίων Νήσων με ορισμένα γεωργικά προϊόντα θεσπίζονται από τον κανονισμό (ΕΟΚ) αριθ. 1695/92 της Επιτροπής (2)- ότι πρέπει να θεσπιστούν συμπληρωματικοί κανόνες όσον αφορά κυρίως τη διάρκεια ισχύος των πιστοποιητικών εισαγωγής και ενίσχυσης και το ύψος των εγγυήσεων για την τήρηση των υποχρεώσεων των επιχειρηματιών-

ότι πρέπει να προβλεφθεί ο καθορισμός από την Ισπανία της αρχής της αρμόδιας για τη διαχείριση των εκτιμήσεων εφοδιασμού, για την έκδοση των πιστοποιητικών εισαγωγής και ενίσχυσης, καθώς επίσης και της αρχής στην οποία θα υποβάλλεται η αίτηση ενίσχυσης και η οποία θα είναι αρμόδια για την καταβολή της-

ότι πρέπει να προβλεφθεί ένα χρονοδιάγραμμα υποβολής αιτήσεων για την έκδοση πιστοποιητικών και να θεσπιστούν οι προϋποθέσεις υπό τις οποίες γίνονται δεκτές οι εν λόγω αιτήσεις, κυρίως όσον αφορά τη σύσταση εγγύησης- ότι, για την ορθή διαχείριση του συστήματος εφοδιασμού, πρέπει να καθοριστούν οι προϋποθέσεις για την αποδέσμευση της εγγύησης-

ότι πρέπει να προβλεφθεί προσαρμογή της ενίσχυσης στην περίπτωση που οι συνθήκες της παγκόσμιας και της κοινοτικής αγοράς την καθιστούν αναγκαία-

ότι, σε εφαρμογή του κανονισμού (ΕΟΚ) αριθ. 1601/92, το καθεστώς εφοδιασμού εφαρμόζεται από την 1η Ιουλίου 1992- ότι πρέπει να προβλεφθεί η ισχύς των κανόνων εφαρμογής του από την ίδια ημερομηνία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ποσότητες των εκτιμήσεων εφοδιασμού για τις Καναρίους Νήσους κατά την περίοδο από την 1η Ιουλίου 1992 έως τις 30 Ιουνίου 1993, οι οποίες επωφελούνται της απαλλαγής από δασμούς κατά την εισαγωγή για τα προϊόντα που προέρχονται από τρίτες χώρες ή ενίσχυσης για τον κοινοτικό εφοδιασμό, είναι οι ακόλουθες:

Κωδικός ΣΟ Περιγραφή των εμπορευμάτων Ποσότητες (σε τόνους) 1507 έως 1516

(εκτός 1509

και 1510) Φυτικά έλαια (εκτός ελαιολάδου) 35 000

2. Καθορίζεται κοινοτική ενίσχυση 25 Ecu ανά τόνο προϊόντος για τα προϊόντα που περιλαμβάνονται στην εκτίμηση εφοδιασμού και τα οποία τελούν υπό καθεστώς ελεύθερης εμπορίας στην αγορά της Κοινότητας και αποστέλλονται στις Καναρίους Νήσους.

Άρθρο 2

Η Ισπανία ορίζει την αρχή την αρμόδια για:

α) τη διαχείριση και την έκδοση του πιστοποιητικού εισαγωγής ή απαλλαγής που προβλέπεται στα άρθρα 2 και 3 του κανονισμού (ΕΟΚ) αριθ. 1695/92-

β) τη διαχείριση και την έκδοση του πιστοποιητικού ενίσχυσης που προβλέπεται στο άρθρο 4 του ίδιου κανονισμού-

γ) την καταβολή της ενίσχυσης στους ενδιαφερόμενους επιχειρηματίες, καθώς επίσης και τη διαχείριση των εγγυήσεων.

Άρθρο 3

1. Οι αιτήσεις για την έκδοση πιστοποιητικών που αναφέρονται στην παράγραφο 1 των άρθρων 2, 3 και 4 του κανονισμού (ΕΟΚ) αριθ. 1695/92 υποβάλλονται στην αρμόδια αρχή τις πέντε πρώτες εργάσιμες ημέρες κάθε τριμήνου. Για να γίνει δεκτή η αίτηση έκδοσης πιστοποιητικού πρέπει:

α) να μην υπερβαίνει τη μέγιστη διαθέσιμη ποσότητα για την περίοδο την οποία αφορά-

β) στις περιπτώσεις αίτησης για έκδοση πιστοποιητικού ενίσχυσης ή απαλλαγής, προ της λήξης της προθεσμίας που προβλέπεται στην παράγραφο 1 για την υποβολή της αίτησης του εν λόγω πιστοποιητικού, έχει παρασχεθεί απόδειξη ότι ο ενδιαφερόμενος έχει συστήσει εγγύηση 2,5 Ecu ανά 100 χιλιόγραμμα προϊόντος.

2. Τα πιστοποιητικά εκδίδονται τη δέκατη εργάσιμη ημέρα κάθε τριμήνου.

3. Κατά παρέκκλιση των παραγράφων 1 και 2 του παρόντος άρθρου για το πρώτο τρίμηνο οι αιτήσεις για έκδοση πιστοποιητικών υποβάλλονται εντός δέκα ημερών που έπονται της ημερομηνίας έναρξης ισχύος του παρόντος κανονισμού. Τα πιστοποιητικά εκδίδονται την 20ή εργάσιμη ημέρα από την εν λόγω ημερομηνία.

4. Όταν τα πιστοποιητικά εκδίδονται για ποσότητες χαμηλότερες των ποσοτήτων για τις οποίες υποβλήθηκε αίτηση, ο επιχειρηματίας μπορεί να ανακαλέσει γραπτώς στην αίτησή του εντός τριών εργάσιμων ημερών μετά την ημερομηνία της έκδοσης.

Άρθρο 4

1. Η διάρκεια ισχύος των πιστοποιητικών εισαγωγής και απαλλαγής λήγει την τελευταία ημέρα του μήνα που έπεται του τριμήνου της έκδοσής τους.

2. Η διάρκεια ισχύος των πιστοποιητικών ενίσχυσης λήγει την τελευταία ημέρα του δεύτερου μήνα που έπεται του τριμήνου της έκδοσής τους.

Άρθρο 5

Η εγγύηση αποδεσμεύεται όταν:

α) η αρμόδια αρχή δεν έδωσε συνέχεια στην αίτηση- στην περίπτωση αυτή, η εγγύηση αποδεσμεύεται για τις ποσότητες εκείνες για τις οποίες δεν δόθηκε συνέχεια στην αίτηση-

β) ο επιχειρηματίας απέσυρε την αίτησή του σύμφωνα με τις διατάξεις του άρθρου 3 παράγραφος 4-

γ) παρέχεται η απόδειξη ότι το πιστοποιητικό χρησιμοποιήθηκε σύμφωνα με τον κανονισμό (ΕΟΚ) αριθ. 1695/92 και σύμφωνα με τον παρόντα κανονισμό- στην περίπτωση αυτή, η εγγύηση αποδεσμεύεται για τις ποσότητες που καταλογίζονται στο εν λόγω πιστοποιητικό.

Άρθρο 6

Η καταβολή της ενίσχυσης που προβλέπεται στο άρθρο 1 πραγματοποιείται για τις ποσότητες που πράγματι χορηγήθηκαν.

Άρθρο 7

Το ποσό της ενίσχυσης που αναφέρεται στο άρθρο 1 μπορεί να τροποποιηθεί όταν παραστεί ανάγκη λόγω της κατάστασης αγοράς.

Άρθρο 8

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 173 της 27. 6. 1992, σ. 13. (2) ΕΕ αριθ. L 179 της 1. 7. 1992, σ. 1.